**РЕШЕНИЕ № ПВ – 64 – ПР/2016 год.**

**за преценяване на необходимостта от извършване на оценка на въздействието върху околната среда**

**На основание**: чл.93, ал.1 и ал.5 от Закона за опазване на околната среда (ЗООС); чл.7 ал.1 и чл.8, ал.1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31, ал.4 и ал.6 от Закона за биологичното разнообразие (ЗБР); чл.40, ал.3 и ал.4, във връзка с чл.2, ал.1, т.1 от *Наредбата за условията и реда на извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал.1 и ал.2 от Наредбата за ОС, становища от РЗИ Пловдив

**Р Е Ш И Х**

**да не се извършва** оценка на въздействието върху околната среда за **инвестиционно предложение**: **„Изграждане на сграда за кланица на едър и дребен рогат добитък до 10 тона трупно месо на ден“,** което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

**Местоположение:** УПИ II-39 – складови дейности, III-39 – складови дейности, IV-39 – складови дейности, кв. 2, по плана на „Малка промишлена зона – Куклен“, гр. Куклен, община Куклен, област Пловдив

**Възложител: „Нов Шанс 2012“ ЕООД,**

**Характеристика на инвестиционното предложение:**

Инвестиционното предложение предвижда изграждане на кланица за едър и дребен рогат добитък и свине в УПИ II-39, III-39, IV-39, кв. 2, по плана на „малка промишлена зона – Куклен“ в новопроектирана за целта сграда с обособени всички необходими помещения, съобразно технологичните изисквания и функционалните особености – вход-изход транспортни средства, място за дезинфекция на транспортните средства, участък за извършване на ветеринарно-медицински преглед, изолационни боксове за болни животни, боксове за хранене и поене на животни, предкланачни боксове, участък за зашеметяване, сектор за обработка на трупно месо, съхранение на трупно месо и др.

Кланицата ще се състои от „нечиста“ и „чиста“ зона, предвидено е спазване изискването за поточност и принципа за недопустимо пресичане на чисти и нечисти производствени потоци, суровини и готова продукция.

Производствения капацитет на кланицата е 10 тона трупно месо за денонощие.

Основни процеси в кланицата: предкланачни подготовки, кланична обработка, обработка на хранителни субпродукти, хладилна обработка на трупното месо, експедиция на охладена продукция.

Водата за питейно-битови, производствени и противопожарни нужди ще се осигурява от градската водопроводна мрежа. Отпадъчните битово-фекални и производствени води ще се включат в градската канализационна мрежа, РШ5 от клон I ф300, посредством изграждане на канализационно отклонение. Отпадъчните производствени води, ще се пречистват в локално пречиствателно съоръжение, преди включването им в градската канализационна мрежа.

Електроснабдяването на обекта ще се осъществи от електропреносната мрежа на „ЕВН България Електроразпределение” ЕАД, чрез изграждане на нов трафопост.

Няма необходимост от изграждане на нова или промяна на съществуваща пътна инфраструктура. Площадката на обекта граничи със съществуваща улица.

Инвестиционното предложение попада в обхвата на т.7, буква „е” от Приложение № 2 на *Закона за опазване на околната среда* (ДВ бр.91 /2002 год.) и чл.2, ал.1, т. 1 от Наредбата за ОС. Съгласно разпоредбата на чл.93, ал.1, т.1 от ЗООС инвестиционното предложение подлежи на процедура по преценяване на необходимостта от извършване на ОВОС.

Имотът, в който ще се реализира инвестиционното предложение, не попада в границите на защитени зони от мрежата „НАТУРА 2000” и в защитени територии, съгласно *Закона за защитените територии.* Най-близо до местоположението на предвиденото за реализиране инвестиционно предложение е защитена зона BG0000194 „Река Чая” за опазване на природните местообитания и на дивата флора и фауна, приета с Решение на МС №122/02.03.2007г. (ДВ бр.21/2007г.).

Инвестиционното предложение подлежи на оценка за съвместимостта му с предмета и целите на опазване на защитените зони по реда на чл. 31 ал.4 във връзка с ал.1 от *Закона за биологичното разнообразие.*

След преглед на представената информация и на основание чл.40, ал.3 от Наредбата по ОС, въз основа на критериите по чл. 16 от нея е извършена преценка за вероятната степен на отрицателно въздействие, според която, предвид местоположението, характера и мащаба на инвестиционното предложение, реализацията му няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитените зони.

**мотиви:**

**I. Характеристика на предлаганото строителство, дейности, технологии: обем, производителност, мащабност, взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

Инвестиционното предложение предвижда изграждане на кланица с капацитет - 10 тона трупно месо за денонощие, чрез прилагане на стандартни методи на строително-монтажни дейности, като не се очакват значителни отрицателни въздействия върху компонентите на околната среда.

* Всички дейности, по време на строителството на обекта, ще се осъществяват в границите на предвидената за реализация територия, не се налага използване на допълнителни площи за извършване на дейности по време на строителството.
* Отпадъчните битово-фекални и производствени води ще се включат в градската канализационна мрежа. Отпадъчните производствени води, ще се пречистват в локално пречиствателно съоръжение, преди включването им в градската канализационна мрежа. Не се предвижда заустване на отпадъчни води в повърхностен воден обект. Предвид това не се очаква замърсяване на компонент води.
* По време на строителните дейности ще се генерират различни по вид и количество отпадъци. Организацията по събирането и извозването на отпадъците от различно естество по време на строителството и експлоатацията, ще се извършва, съобразно нормативните изисквания на *Закона за управление на отпадъците.* По време на експлоатацията на обекта образуваните специфични животински продукти (СПЖ) от кланичната дейност и обработката на трупно месо ще се предават на екарисаж.
* Дискомфорт за околната среда е вероятен по време на строителните дейности, свързан предимно с повишени нива на шум и прах, който дискомфорт ще бъде локален временен в рамките на разглежданата площадка.
* При нормално изпълнение и спазване на всички изисквания за експлоатация на обекта, рискът от инциденти ще е минимален.

**II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

* В резултат от реализирането на инвестиционното предложение и последващата експлоатация, не се очаква нарушаване на качествата и регенеративната способност на природните ресурси в района.

**III. Способността за асимилация на екосистемата в естествената околна среда**:

* Инвестиционното предложение ще бъде реализирано извън границите на защитени зони от Мрежата „НАТУРА 200“, поради което с реализацията му не се очаква пряко унищожаване, увреждане или влошаване състоянието на видовете, предмет на опазване в най-близката защитена зона BG0000194 „Река Чая”.
* Имотът представлява урбанизирана територия от „Малка промишлена зона-Куклен“ и е отреден за производствена и складова дейност. Предвид това, както и поради отдалечеността от защитената зона, няма вероятност реализацията му да доведе до безпокойство на видовете, предмет на опазване в защитената зона и до намаляване на благоприятното им природозащитно състояние.
* Реализирането на инвестиционното предложение не предполага генериране на емисии и отпадъци във вид и количества, които могат да окажат значително отрицателно въздействие върху защитената зона и нейните елементи.

**IV. Характеристика на потенциалните въздействия - териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалният обхват на въздействие, в резултат на реализиране на инвестиционното предложение е ограничен и локален в рамките на разглежданата площадка. Предвид естеството на дейността предвидена в инвестиционното предложение, въздействията могат да се определят като локални, временни и обратими.
* Строителната площадка ще бъде ограничена по размер. Организацията и технологията на строителните работи при изграждането на бъдещата кланица, ще бъде съобразена с теренните условия и връзката с останалите инфраструктурни обекти.
* С писмо изх. № 3368/26.05.2016 г. РЗИ - Пловдив е определила, че при спазване на нормативното законодателство и здравословните и безопасни условия на труд не се очаква да възникне здравен риск.
* От строителството както и от последващата експлоатация на инвестиционното предложение не се очаква да има трансгранични въздействия.

**V. Обществен интерес към предложението за строителство, дейности или технологии :**

Осигурен е обществен достъп до информацията по приложение № 2 по реда на чл.6, ал.9 и ал.10 от Наредбата за ОВОС. С писмо изх. № 2699-1/25.05.2016г. община Куклен, уведомява РИОСВ-Пловдив за липсата на възражения относно инвестиционното предложение.

Към момента на издаване на настоящото решение в РИОСВ Пловдив не са изразени устно или депозирани писмено жалби, възражения и становища срещу реализацията на инвестиционното предложение.

**При спазване на следните условия:**

Обектът да се експлоатира само при наличието на договор за предаване на труповете на умрелите животни и животински продукти в екарисаж.

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**Решението може да бъде обжалвано чрез РИОСВ-Пловдив пред Министъра на околната среда и водите и/или Административен съд–Пловдив в 14-дневен срок от съобщаването му на заинтересованите лица и организации по реда на Административнопроцесуалния кодекс.**

**Доц. Стефан Шилев 20.06.2016г.**

*Директор на РИОСВ - Пловдив*